Unsen vruntliken grut unde wes wii gudes vormogen tovoren. Ersamen, leven vrunde. Hiir is eyn gekomen, de geheten is Hans van Ulssen, de mit sik gebrocht heft van Abo ij stucke Russches wasses, de umbezegeld und ungemerked sint, unde wente wii uns bevaren, dat id van dem wasse sii, dat den Russen latest genomen ward, unde hiir umme hebbe wii dat hiir arresteren laten, bet dat gii uns wedder gescreven hebben, wer jw ok wes dar ane schele edder nicht. Siit Gode bevolen. Screven under unsem secrete, des negesten dages na Andree anno xix. Consules Lubicenses. Adress: Ersamen unde wiisen mannen, heren borgermesteren unde radmannen to Revalle, unsen leven vrunden, dandum.